ЖАҚСЫБЕКОВТІҢ "МОНШАСЫ"
"ЖАҚСЫБЕКОВТІҢ "МОНШАСЫ"" | "https://abai.kz/post/44338"
TITLE: ЖАҚСЫБЕКОВТІҢ "МОНШАСЫ"
URL: https://abai.kz/post/44338
META: "ЖАҚСЫБЕКОВТІҢ "МОНШАСЫ"" | "https://abai.kz/post/44338"
DATE: 14.07.2016
AUTHOR(s): Абай-Ақпарат
TOTAL WORDS: 172
TEXT: Астанада бюджеттің миллиондары жұмсалған мақтаулы аялдамалар жұртты аптап ыстықтан қорғай алмады. Өйткені, жарнамасы жер жарған қымбат павильондарда кондиционер атымен жоқ. Сондықтан қайнаған аялдаманы жолаушылар «монша» деп атап кеткен, - деп хабарлайды КТК арнасы. Далада +32 градус, ал бұл аялдаманың ішінде сынап бағанасы +35 градусты көрсетіп тұр. Мүлдем ауа жоқ. Қапырық. Сондықтан ыстыққа шыдамай басы айналған адамдар автобусын сыртта күтуге мәжбүр. Астананың бұрынғы әкімі Әділбек Жақсыбеков мақтаулы нысанда жазда кондиционер болады деп сендірген. Әйтсе де, жоспар аяқ-асты өзгеріп салқындатқыш енді жаңадан тұрғызылатын аялдамаларға орнатылмақшы екен. Бұл шаруа үшін бюджеттен тағы қаржы бөлініп қойған. Жалпы, жолаушыларды Астананың ақ түтек боранынан қорғайды делінген бұл аялдаманың басынан дау арылмай-ақ қойды. Алғашқы аязға шыдамай есігі сынып, электронды тақтайшасы істен шыққан. Ал мұндай аялдаманың бағасы арзан емес. Шенеуніктер оның әрқайсысына бюджеттің 10 миллион теңгесін жұмсаған. Осы кезде, Ресейдің Краснояр қаласында дәл осындай аялдаманың құны 3 есе арзанға салыныпты. Шыжыған ыстықтан есі шыққан елордалықтар қазір бала-шағасымен субұрқақ суына шомылып жүр. Осылайша, шақырайған күннің қызуынан әркім өз бетінше қорғанып әлек. Тек қан қысымы бар тұрғындар үйінде қамалып отыруға мәжбүр. Abai.kz
